
Hogyan mutat rá a palesztin-izraeli konfliktus az EU közös külpolitikájának gyengeségeire?

Kutatásom témáját az Európai Unió külpolitikájának vizsgálata képezi a palesztin-izraeli konfliktussal kapcsolatos tagállami állásfoglalások tükrében.
2011 szeptemberében a világ újra a palesztin-izraeli konfliktus ügyére, pontosabban a palesztin fél újabb törekvéseire lehetett figyelmes. Szeptember 23-án Mahmúd Abbász benyújtotta az ENSZ felé a palesztin állam tagfelvételi kérelmét. A palesztin állam megteremtését célzó tett nem maradhatott válasz nélkül a nemzetközi közösség részéről. A palesztinok ENSZ-tagsági kérelmének benyújtására az Európai Unió és a tagállamok is reagáltak, tulajdonképpen álláspontjuk kialakítására kényszerültek. A reakciók képet adnak arról, hogyan viszonyulnak az egyes tagállamok a palesztin-izraeli konfliktushoz. Azonban az Uniót alkotó tagállamok véleménye nincs összhangban – sokszor még az államon belül sem. A tagállami állásfoglalásokat befolyásoló tényezők sokfélék lehetnek (történelmi kötelék, politikai eszmék, gazdasági kapcsolatok), melyek megosztották az EU-t a palesztin-izraeli kérdéssel kapcsolatban.
A közös külpolitika kialakításának igénye nem az Európai Közösség megszületésével egyidős, annál fiatalabb folyamatról van szó, amely különleges területté vált az Unió életében: lassú haladás jellemzi magát a kialakítását. Az Európai Unió mérföldköveinek számító szerződésekben egyre inkább megjelenik azon intézményi és döntéshozatali rendszer, amely a közös külpolitika gyakorlásának lehetőségét biztosíthatja. Azonban jelentős mértékben befolyásolja az említett terület működését az a tény, hogy a külpolitika a tagállami szuverenitás részét képezi.
A palesztin-izraeli konfliktuson belül a 2008. decemberi gázai konfliktust és a 2011-es palesztin államiság létrehozására tett törekvéseket emelem ki. Tulajdonképpen mindkét esemény rámutatott az éppen érvényes szerződések által meghatározott közös külpolitika működésének gyengeségeire és hiányosságaira.
A kutatás módszere összehasonlító elemzés, elkészítéséhez a rendelkezésre álló szakirodalom feldolgozása mellett elsősorban primer forrásokból dolgoztam, mint az Európai Unió hivatalos honlapjain található információk, onnan letölthető dokumentumok, szerződések szövegei, ülések jegyzőkönyvei, a tagországok külügyminisztériumainak honlapján megtalálható hivatalos közlemények.



